CELEX: 32022D0407
Language: hu
Date: 2022-03-09 00:00:00
Title: A Bizottság (EU) 2022/407 végrehajtási határozata (2022. március 9.) a Török Köztársaságból származó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálatának megszüntetéséről

2022.3.10.   
               
               
                  HU
               
               
                  Az Európai Unió Hivatalos Lapja
               
               
                  L 83/60
               
            
         A BIZOTTSÁG (EU) 2022/407 VÉGREHAJTÁSI HATÁROZATA
         (2022. március 9.)
         a Török Köztársaságból származó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálatának megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (1) és különösen annak 14. cikke (1) bekezdésére és 19. cikkére,
         mivel:
         1.   ELJÁRÁS
         
         1.1.   Korábbi vizsgálatok és hatályban lévő intézkedések
         
         
                     (1)
                  
                  
                     A Bizottság az (EU) 2015/309 bizottsági végrehajtási rendelettel (2) végleges kiegyenlítő vámokat vetett ki a Török Köztársaságból származó egyes szivárványos pisztrángok behozatalára (a továbbiakban: az eredeti vizsgálat).
                  
               
                     (2)
                  
                  
                     Egy, az összes exportáló termelő támogatásával kapcsolatos, az (EU) 2018/823 bizottsági végrehajtási rendelet (3) szerinti részleges időközi felülvizsgálatot követően a Bizottság 2018. június 4-én úgy határozott, hogy fenntartja az eredeti vizsgálatban bevezetett intézkedéseket.
                  
               
                     (3)
                  
                  
                     A Bizottság megállapította, hogy a felülvizsgálat keretében vizsgált, a Törökország által a pisztrángtermelőknek nyújtott támogatásokat szabályozó jogszabályok módosítása nem indokolta az összes törökországi pisztrángtermelő esetében az alkalmazandó kiegyenlítő vámok módosítását. Ugyanakkor rámutatott arra, hogy a jogszabályi változás különböző mértékben hatott az egyes vállalatokra (4).
                  
               
                     (4)
                  
                  
                     Az (EU) 2020/658 bizottsági végrehajtási rendelet (5) szerinti részleges időközi felülvizsgálatot követően a Bizottság 2020. május 15-én egy exportáló termelő tekintetében módosította a kiegyenlítő vám mértékét.
                  
               
                     (5)
                  
                  
                     Az (EU) 2021/823 bizottsági végrehajtási rendelet (6) szerinti hatályvesztési felülvizsgálatot követően a Bizottság 2021. május 20-án úgy határozott, hogy fenntartja az eredeti vizsgálatban megállapított és az (EU) 2020/658 végrehajtási rendelettel módosított kiegyenlítő vámok mértékét.
                  
               
                     (6)
                  
                  
                     A Bizottság megállapította, hogy a hatályban lévő intézkedések hatályvesztése a támogatás folytatódásával járna, mivel az érintett termék Unióba irányuló támogatott kivitele továbbra is jelentős mértékű lenne. Emellett, tekintettel a Törökországban rendelkezésre álló hatalmas szabad kapacitásra, az uniós piac vonzerejére, a Törökországból érkező behozatal árszintjeire és azok uniós gazdasági ágazatra gyakorolt valószínű hatására, az intézkedések hatályvesztése esetén valószínűsíthető volt a kár folytatódása.
                  
               
                     (7)
                  
                  
                     Következésképpen megállapítást nyert, hogy nincsenek olyan, uniós érdekből fakadó kényszerítő okok, amelyek a meglévő intézkedések fenntartása ellen szólnának.
                  
               
                     (8)
                  
                  
                     A jelenleg hatályban levő végleges kiegyenlítő vámok mértéke 1,5 % és 9,5 % közötti.
                  
               1.2.   A részleges időközi felülvizsgálat megindítása
         
         
                     (9)
                  
                  
                     A Bizottsághoz 2020. május 29-én az (EU) 2016/1037 rendelet (a továbbiakban: az alaprendelet) 19. cikke alapján a Selina Balik Isleme Tesis Ithalat Ihracat ve Ticaret Anonim Sirketi elnevezésű exportáló termelő (a továbbiakban: a kérelmező) kérelmet nyújtott be a hatályban lévő kiegyenlítő vám részleges időközi felülvizsgálata érdekében. A részleges időközi felülvizsgálat iránti kérelem a támogatásnak a kérelmező tekintetében történő vizsgálatára korlátozódott.
                  
               
                     (10)
                  
                  
                     Az Európai Bizottság 2021. február 5-én az alaprendelet 19. cikke szerinti időközi felülvizsgálatot indított a Török Köztársaságból (a továbbiakban: az érintett ország) származó egyes szivárványos pisztrángok Unióba történő behozatalára alkalmazandó kiegyenlítő intézkedésekre vonatkozóan. A Bizottság a vizsgálat megindításáról értesítést tett közzé az Európai Unió Hivatalos Lapjában (a továbbiakban: az eljárás megindításáról szóló értesítés) (7).
                  
               
                     (11)
                  
                  
                     A kérelmező azzal érvelt, hogy a fennálló kiegyenlítő intézkedéseket indokoló körülmények a jelek szerint megváltoztak, és a kérelmező tekintetében tartósnak tűnnek.
                  
               1.3.   Felülvizsgálati időszak és figyelembe vett időszak
         
         
                     (12)
                  
                  
                     A kérelmező támogatására vonatkozó felülvizsgálat a 2020. január 1. és 2020. december 31. közötti időszakra terjedt ki.
                  
               1.4.   Érdekelt felek
         
         
                     (13)
                  
                  
                     A Bizottság az eljárás megindításáról szóló értesítésben felkérte az érdekelt feleket, hogy a felülvizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a kérelmezőt, az ismert uniós termelőket és szövetségeket, valamint az érintett ország kormányát a felülvizsgálat megindításáról, és felkérte őket a részvételre.
                  
               
                     (14)
                  
                  
                     Az érdekelt feleknek lehetőségük nyílt a felülvizsgálat megindításával kapcsolatos észrevételeik megtételére, valamint a Bizottsággal és/vagy a kereskedelmi ügyekben eljáró meghallgató tisztviselővel tartandó meghallgatás kérelmezésére.
                  
               1.4.1.   Kitöltött kérdőívek és ellenőrző látogatások
         
         
                     (15)
                  
                  
                     A Bizottság kérdőíveket küldött a kérelmezőnek és az érintett ország hatóságainak.
                  
               
                     (16)
                  
                  
                     A Bizottság mind a kérelmezőtől, mind az érintett ország hatóságaitól kapott kitöltött kérdőívet.
                  
               2.   AZ ÉRINTETT TERMÉK ÉS A HASONLÓ TERMÉK
         
         2.1.   A felülvizsgálat tárgyát képező termék
         
         
                     (17)
                  
                  
                     A felülvizsgálat tárgyát képező termék: a Török Köztársaságból származó és jelenleg az ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 és ex 0305 43 00 KN-kódok (TARIC-kódok: 0301919011, 0302118011, 0303149011, 0304429010, 0304829010 és 0305430011) alá tartozó szivárványos pisztráng (Oncorhynchus mykiss) alábbi kiszerelései:
                     
                                 —
                              
                              
                                 élő, egyenként legfeljebb 1,2 kg tömegű, vagy
                              
                           
                                 —
                              
                              
                                 friss, hűtött, fagyasztott és/vagy füstölt:
                                 
                                             —
                                          
                                          
                                             egész hal (fejjel együtt), kopoltyúval vagy anélkül, belezve vagy béllel együtt, egyenként legfeljebb 1,2 kg tömegű, vagy
                                          
                                       
                                             —
                                          
                                          
                                             fej nélkül, kopoltyúval vagy anélkül, belezve vagy béllel együtt, egyenként legfeljebb 1 kg tömegű, vagy
                                          
                                       
                                             —
                                          
                                          
                                             filé, egyenként legfeljebb 400 g tömegű,
                                          
                                       
                           (a továbbiakban: a felülvizsgálat tárgyát képező termék).
                  
               
                     (18)
                  
                  
                     Az eredeti vizsgálattal egyezően a Bizottság megállapította, hogy a Törökországban termelt és az Unióba exportált termék, valamint az uniós gazdasági ágazat által termelt és az Unióban értékesített termék alapvető fizikai, műszaki és kémiai tulajdonságai megegyeznek, továbbá alapvető végfelhasználási területei is megegyeznek. Ezért ezeket a termékeket a Bizottság az alaprendelet 2. cikkének c) pontja értelmében hasonló termékeknek tekintette.
                  
               3.   A KÉRELEM VISSZAVONÁSA
         
         
                     (19)
                  
                  
                     A Bizottsághoz intézett, 2021. november 30-i levelében a kérelmező visszavonta az időközi felülvizsgálat iránti kérelmét.
                  
               
                     (20)
                  
                  
                     Az alaprendelet 14. cikkének (1) bekezdésével összhangban az eljárás megszüntethető, kivéve, ha a megszüntetés az Unió érdekeit sértené.
                  
               
                     (21)
                  
                  
                     A vizsgálat nem tárt fel olyan körülményt, amely arra utalna, hogy az eljárás megszüntetése sértené az Unió érdekeit.
                  
               
                     (22)
                  
                  
                     Továbbá, 2021. szeptember 20-án az Európai Bizottság a Török Köztársaságból származó egyes szivárványos pisztrángok Unióba történő behozatalára alkalmazandó kiegyenlítő intézkedésekre vonatkozóan országos szintű részleges időközi felülvizsgálatot indított (8). Ezért a jelenleg hatályos szubvencióellenes intézkedéseket e kereten belül valamennyi exportáló termelő tekintetében felül kell vizsgálni.
                  
               4.   KÖVETKEZTETÉS ÉS NYILVÁNOSSÁGRA HOZATAL
         
         
                     (23)
                  
                  
                     A Bizottság ezért úgy ítélte meg, hogy a részleges időközi felülvizsgálatra irányuló eljárást anélkül indokolt megszüntetnie, hogy a jelentős tartós változás vagy a kérelmezővel kapcsolatos támogatási gyakorlatok tekintetében hivatalos megállapítást tenne.
                  
               
                     (24)
                  
                  
                     Az érdekelt feleket a Bizottság ennek megfelelően tájékoztatta, és lehetőséget biztosított észrevételeik benyújtására.
                  
               
                     (25)
                  
                  
                     A Bizottsághoz nem érkezett olyan észrevétel, amely alapján a Bizottság arra a következtetésre jutott volna, hogy az eljárás megszüntetése nem áll az Unió érdekében.
                  
               
                     (26)
                  
                  
                     Ez a határozat összhangban van az alaprendelet 25. cikkének (1) bekezdésével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A Török Köztársaságból származó és jelenleg az ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 és ex 0305 43 00 KN-kódok (TARIC-kódok: 0301919011, 0302118011, 0303149011, 0304429010, 0304829010 és 0305430011) alá tartozó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálata a kérelmező tekintetében megszűnik.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2022. március 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 55. o.
         
         
            (2)  A Bizottság (EU) 2015/309 végrehajtási rendelete (2015. február 26.) a Törökországból származó egyes szivárványos pisztrángok behozatalára vonatkozó végleges kiegyenlítő vám kivetéséről és a kivetett ideiglenes vám végleges beszedéséről (HL L 56., 2015.2.27., 12. o.).
         
            (3)  A Bizottság (EU) 2018/823 végrehajtási rendelete (2018. június 4.) a Török Köztársaságból származó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálatának megszüntetéséről (HL L 139., 2018.6.5., 14. o.).
         
            (4)  Az (EU) 2018/823 végrehajtási rendelet (49) preambulumbekezdése.
         
            (5)  A Bizottság (EU) 2020/658 végrehajtási rendelete (2020. május 15.) a Törökországból származó egyes szivárványos pisztrángok behozatalára vonatkozó végleges kiegyenlítő vám kivetéséről és a kivetett ideiglenes vám végleges beszedéséről szóló (EU) 2015/309 végrehajtási rendeletnek az (EU) 2016/1037 európai parlamenti és tanácsi rendelet 19. cikkének (4) bekezdése szerinti időközi felülvizsgálatot követő módosításáról (HL L 155., 2020.5.18., 3. o.).
         
            (6)  A Bizottság (EU) 2021/823 végrehajtási rendelete (2021. május 20.) az (EU) 2016/1037 európai parlamenti és tanácsi rendelet 18. cikke szerinti hatályvesztési felülvizsgálatot követően egyes Törökországból származó szivárványos pisztrángok behozatalára vonatkozó végleges kiegyenlítő vám kivetéséről (HL L 183., 2021.5.25., 5. o.).
         
            (7)  HL C 40., 2021.2.5., 12. o.
         
         
            (8)  HL C 380., 2021.9.20., 15. o.